கங்கையில் நீராடிவிட்டு, கங்கையின் கரையில் அமர்ந்து நதியின் மகாசப்தத்தை கேட்டுக் கொண்டிருந்தான். நதிக்கரையில் இருக்கும் பல்வேறு வண்ணங்களில் இருக்கும் கூழாங்கற்களைக் கண்டு வியந்தான் நதியிலிருக்கும் கூழாங்கல் ஒன்றை எடுத்து செவியில் வைத்தான். நதியின் மகாசப்தம் கூழாங்கல்லில் உறைந்திருப்பதாக எண்ணிக் கொண்டான். அவ்வேளையில் நதிக்கரையோரம் ஒரு சிறுவன் எதையோ தேடிக் கொண்டிருந்தான். நதியில் இருக்கும் கற்களை புரட்டிப் போட்டுக் கொண்டே மிக நிதானமாக தேடிக் கொண்டிருந்தான். நீண்ட நேரம் தேடியும் அவனுக்கு எதுவும் கிடைக்கவில்லை, இருந்தும் தொடர்ந்து தலையை குணிந்தவாறே தேடிக் கொண்டிருந்தான். குபேரன் அமைதியாய் கரையில் அமர்ந்து அந்த சிறுவனையே பார்த்துக் கொண்டிருந்தான். சிறிது நேரத்திற்குப் பின் என்ன தேடிக் கொண்டிருக்கிறாய் என கேட்டதற்கு சிறுவன் தலையை உயர்த்தி குபேரனைப் பார்த்து சில்லர் (சில்லறை) என்றான்.